b'\n_START_ARTICLE_\nTerritori de Colima\n_START_PARAGRAPH_\nEl territori de Colima fou un territori federal de M\xc3\xa8xic, administrat per la federaci\xc3\xb3 fins que fou adm\xc3\xa8s com a estat el 1857. Colima era partit de la intend\xc3\xa8ncia de Guadalajara (abans la prov\xc3\xadncia de Nova Gal\xc3\xadcia) fins a la consumaci\xc3\xb3 de la independ\xc3\xa8ncia de M\xc3\xa8xic el 1821. Amb la caiguda de l\'ef\xc3\xadmer Primer Imperi Mexic\xc3\xa0, les prov\xc3\xadncies comen\xc3\xa7aren a redactar constitucions per formar una federaci\xc3\xb3, els Estats Units Mexicans. El 20 de juny, 1823, el coronel Anastacio Brizuela, comandant de la 21 divisi\xc3\xb3 de mil\xc3\xadcies del Sud, despr\xc3\xa9s d\'haver-ho acordat amb l\'ajuntament de la vila de Colima i els ve\xc3\xafns de la poblaci\xc3\xb3, acord\xc3\xa0 la segregaci\xc3\xb3 del partit de la intend\xc3\xa8ncia de Guadalajara. El 1824, amb la promulgaci\xc3\xb3 de la Constituci\xc3\xb3 Federal dels Estats Units Mexicans, Colima reb\xc3\xa9 la categoria de territori federal, separant-se aix\xc3\xad formalment de la intend\xc3\xa8ncia de Guadalajara, la qual s\'integr\xc3\xa0 a la federaci\xc3\xb3 com a estat amb el nom de Jalisco. Finalment, el 1857, amb la promulgaci\xc3\xb3 de la Segona Constituci\xc3\xb3 Federal de M\xc3\xa8xic, Colima s\'hi integr\xc3\xa0 com a "estat, lliure i sobir\xc3\xa0".'